Komisijos reglamentas (EB) Nr. 24/2001
2001 m. sausio 5 d.
iš dalies keičiantis Reglamentą (EB) Nr. 1445/95 dėl importo ir eksporto licencijų taikymo galvijienos sektoriuje taisyklių
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1254/1999 dėl bendro galvijienos rinkos organizavimo [1], ypač į jo 29 straipsnio 2 dalį ir 41 straipsnį,
kadangi:
(1) Norint sukaupti statistinę informaciją apie įvairių tarifinių kvotų taikymą, nelengvatinį importą ir įvairių importuotų produktų kilmę, 1995 m. birželio 26 d. Komisijos reglamento (EB) Nr. 1445/95 dėl importo ir eksporto licencijų taikymo galvijienos sektoriuje taisyklių [2] su paskutiniais pakeitimais, padarytais Reglamentu (EB) Nr. 1659/2000 [3], 6b ir 6c straipsniuose yra numatyta, kad užstatą importo licencijoms gauti būtina pateikti tuomet, kai jis yra didesnis kaip 5 EUR, ir kad šis užstatas turi būti negrąžinamas tada, kai importo licencijoje arba jos išrašuose nenurodyta kilmės šalis.
(2) 2000 m. birželio 9 d. Komisijos reglamento (EB) Nr. 1291/2000, nustatančio bendrąsias išsamias taisykles dėl importo ir eksporto licencijų bei išankstinio nustatymo sertifikatų sistemos taikymo žemės ūkio produktams [4], pakeičiančio 1988 m. lapkričio 16 d. Komisijos reglamentą (EEB) Nr. 3719/88, nustatantį išsamias bendrąsias taisykles dėl žemės ūkio produktų importo ir eksporto licencijų bei išankstinio nustatymo sertifikatų sistemos taikymo [5], su paskutiniais pakeitimais, padarytais Reglamentu (EB) Nr. 1127/1999 [6], 15 straipsnio 3 dalyje maksimali užstato licencijai gauti suma nuo 5 EUR padidinama iki 60 EUR. Šios naujos sumos taikymas galvijienos sektoriuje gali nulemti tai, kad daug licencijų nebus sugrąžinta jas išdavusiai institucijai ir todėl nebus statistinės informacijos apie to sektoriaus licencijas. Todėl reikėtų nukrypti nuos šios nuostatos ir toliau taikyti ankstesnę 5 EUR ribą.
(3) Reglamento (EB) Nr. 1291/2000 15 straipsnio 4 dalis faktiškai padidina maksimalią sumą, nuo kurios valstybės narės gali tam tikromis aplinkybėmis nereikalauti pateikti užstato, nuo 100 iki 500 EUR. Kadangi Reglamentas (EB) Nr. 1445/95 statistiniais sumetimais nukrypsta nuo pirmiau minėtos Reglamento (EEB) Nr. 3719/88 nuostatos šiuo klausimu, taip pat reikėtų nukrypti ir nuo naujosios nuostatos, ir nuo 1985 m. liepos 22 d. Komisijos reglamento (EEB) Nr. 2220/85, nustatančio bendras išsamias taisykles dėl užstatų sistemos taikymo žemės ūkio produktams [7], su paskutiniais pakeitimais, padarytais Reglamentu (EB) Nr. 1932/1999 [8], 5 straipsnio.
(4) Reglamento (EB) Nr. 1291/2000 35 straipsnio 2 dalies ketvirtoje pastraipoje nuo 5 iki 60 EUR didinama maksimali suma, kurios neviršijus valstybė narė sugrąžintų visą užstatą, kuris kitu atveju, išdavus konkrečią licenciją arba sertifikatą, būtų negrąžintas. Ši nuostata kelia pavojų, kad nemažai importo licencijų gali būti nesugrąžinta arba kad sugrąžintose gali būti nenurodyta kilmės šalis. Tai reikštų, kad statistika apie galvijienos sektorių būtų nepilna. Todėl reikėtų nukrypti nuo šios nuostatos toliau taikant ankstesnę 5 EUR maksimalią sumą.
(5) Šiame reglamente numatytos priemonės atitinka Galvijienos vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1445/95 6c straipsnis pakeičiamas taip:
"6c straipsnis
1. Nepaisant Komisijos reglamento (EB) Nr. 1291/2000 [9] 15 straipsnio 3 dalies, bendra suma, už kurią nereikalaujama užstato importo licencijai gauti, yra 5 EUR arba mažiau.
2. Reglamento (EB) Nr. 1291/2000 15 straipsnio 4 dalis ir Reglamento (EEB) Nr. 2220/85 5 straipsnis netaikomi.
3. Nepaisant Reglamento (EB) Nr. 1291/2000 35 straipsnio 2 dalies ketvirtos pastraipos, jei bendra užstato suma, kuri būtų negrąžinta konkrečios licencijos arba sertifikato atžvilgiu, yra 5 EUR arba mažiau, valstybė narė grąžina visą užstatą."
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. sausio 5 d.